NARIADENIE KOMISIE (ES) č. 232/2008
zo 14. marca 2008,
ktorým sa mení a dopĺňa nariadenie (ES) č. 382/2005 o spôsoboch uplatňovania nariadenia Rady (ES) č. 1786/2003 o spoločnej organizácii trhu so sušeným krmivom
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1782/2003 z 29. septembra 2003, ktorým sa stanovujú spoločné pravidlá režimov priamej podpory v rámci spoločnej poľnohospodárskej politiky a ktorým sa zavádzajú niektoré režimy podpory pre poľnohospodárov a ktorým sa menia a dopĺňajú nariadenia (EHS) č. 2019/93, (ES) č. 1452/2001, (ES) č. 1453/2001, (ES) č. 1454/2001, (ES) č. 1868/94, (ES) č. 1251/1999, (ES) č. 1254/1999, (ES) č. 1673/2000, (EHS) č. 2358/71 a (ES) č. 2529/2001 (1), a najmä na jeho článok 71 ods. 2 druhý pododsek,
so zreteľom na nariadenie Rady (ES) č. 1234/2007 z 22. októbra 2007 o vytvorení spoločnej organizácie poľnohospodárskych trhov a o osobitných ustanoveniach pre určité poľnohospodárske výrobky (nariadenie o jednotnej spoločnej organizácii trhov) (2), a najmä na jeho články 90 a 194 písm. a) v spojení s článkom 4,
keďže:
(1)
Nariadenie Rady (ES) č. 1786/2003 z 29. septembra 2003 o spoločnej organizácii trhu so sušeným krmivom (3) sa má od 1. apríla 2008 na základe článku 201 ods. 1 písm. b) nariadenia (ES) č. 1234/2007 zrušiť.
(2)
V článku 86 ods. 1 nariadenia (ES) č. 1234/2007 sa ustanovuje pomoc na spracovanie v prípade výrobkov sektora sušeného krmiva, ktorá sa má poskytovať podnikom, ktoré spracúvajú výrobky. Podmienky a povinnosti, ktoré tieto podniky majú spĺňať, sa v súčasnosti ustanovujú v nariadení (ES) č. 1786/2003 a jeho vykonávacích pravidlách uvedených v nariadení Komisie (ES) č. 382/2005 (4).
(3)
Obzvlášť v článku 10 nariadenia (ES) č. 1786/2003 sa pre spracovateľské podniky ustanovuje okrem iných podmienok aj podmienka viesť záznamy skladového účtovníctva. V článku 12 uvedeného nariadenia sa určujú informácie, ktoré sa majú uvádzať v zmluvách ustanovených článkom 86 ods. 1 písm. a) nariadenia (ES) č. 1234/2007, a v článku 13 nariadenia (ES) č. 1786/2003 sa ustanovuje, že členské štáty musia zaviesť inšpekčné systémy.
(4)
Tieto podmienky a povinnosti neboli začlenené do nariadenia (ES) č. 1234/2007.
(5)
S cieľom umožniť, aby sektor sušeného krmiva mohol naďalej riadne fungovať, a aj v záujme jednoznačnosti a racionalizácie by sa tieto podmienky a povinnosti mali ustanoviť v nariadení (ES) č. 382/2005.
(6)
Oprávnenosť na pomoc si v niektorých prípadoch vyžaduje uzavretie zmluvy medzi výrobcami a spracovateľskými podnikmi. Na podporu transparentnosti výrobného reťazca a na uľahčenie základnej kontroly by mali byť určité časti v zmluvách povinné.
(7)
Na získanie pomoci by sa preto od spracovateľov malo požadovať, aby viedli skladové účtovníctvo s informáciami potrebnými na kontrolu nároku a aby poskytovali ďalšie potrebné dokumenty.
(8)
Ak medzi výrobcami a spracovateľskými podnikmi nie je uzavretá zmluva, spracovateľské podniky by mali poskytovať ďalšie informácie, ktoré umožňujú kontrolu nároku.
(9)
Nariadenie (ES) č. 382/2005 by sa preto malo zodpovedajúcim spôsobom zmeniť a doplniť.
(10)
V súlade s článkom 33 ods. 2 písm. e) by členské štáty mali Komisii oznamovať okrem iného zmeny v plochách na pestovanie strukovinového a iného zeleného krmiva. Na spresnenie tohto ustanovenia je potrebné konkretizovať, že dotknutými oblasťami sú tie oblasti, ktorých výroba bola v predchádzajúcom hospodárskom roku predmetom spracovania s cieľom získať pomoc uvedenú v článku 88 nariadenia (ES) č. 1234/2007.
(11)
Opatrenia stanovené v tomto nariadení sú v súlade so stanoviskom Riadiaceho výboru pre spoločnú organizáciu poľnohospodárskych trhov,
PRIJALA TOTO NARIADENIE:
Článok 1
Nariadenie (ES) č. 382/2005 sa mení a dopĺňa takto:
1.
Článok 12 sa nahrádza takto:
„Článok 12
Skladové účtovníctvo spracovateľských podnikov
1. Pomoc ustanovená v článku 86 ods. 1 nariadenia Rady (ES) č. 1234/2007 (5) sa poskytuje len podnikom, ktoré spracúvajú výrobky uvedené v časti IV prílohy I k uvedenému nariadeniu a ktoré spĺňajú tieto podmienky:
a)
vedú skladové účtovníctvo obsahujúce aspoň tieto informácie:
i)
množstvá spracovaného zeleného krmiva a prípadne krmiva sušeného na slnku; ak si to však vyžadujú osobitné okolnosti podniku, množstvá sa môžu odhadovať na základe osiatych plôch;
ii)
množstvá vyrobeného sušeného krmiva a množstvá a akosť krmiva, ktoré opúšťajú spracovateľa;
b)
poskytujú ďalšie doplňujúce dokumenty potrebné na overenie nároku na pomoc.
2. Skladové účtovníctvo spracovateľských podnikov, ktoré sa uvádza v odseku 1, sa vedie v spojení s finančným účtovníctvom a umožňuje denné sledovanie:
a)
množstva výrobkov vstupujúcich do procesu dehydratácie a/alebo mletia, pričom pre každý príjem sa uvedú tieto údaje:
i)
dátum vstupu do procesu;
ii)
dané množstvo;
iii)
druh alebo druhy krmiva určeného na dehydratáciu a prípadne krmiva sušeného na slnku, ako sa uvádzajú v časti IV prílohy I k nariadeniu (ES) č. 1234/2007;
iv)
zistená miera vlhkosti krmiva určeného na dehydratáciu;
v)
údaje o zmluve a/alebo vyhlásení o dodávke podľa článku 14 alebo 15 tohto nariadenia;
b)
objemu výroby, ako aj všetkých prípadných prímesí použitých pri výrobe;
c)
množstva krmiva, ktoré opustilo podnik, s uvedením dátumu opustenia podniku, zistenej miery vlhkosti a objemu proteínov za každú dávku;
d)
množstva sušeného krmiva, na ktoré spracovateľský podnik získal pomoc a ktoré bolo prijaté alebo opätovne prijaté do priestorov podniku;
e)
skladových zásob sušeného krmiva na konci každého hospodárskeho roku;
f)
výrobkov, ktoré boli primiešané ku krmivu sušenému a/alebo mletému v podniku alebo doň pridané, so spresnením ich druhu, názvu, celkového obsahu dusíkatých látok v pomere k suchej hmote a ich obsahu v konečnom výrobku.
3. Spracovateľské podniky vedú samostatné skladové účtovníctvo pre všetky kategórie sušeného krmiva uvedené v časti IV prílohy I k nariadeniu (ES) č. 1234/2007.
4. V prípade, že spracovateľský podnik dehydruje alebo spracúva okrem sušeného krmiva aj iné výrobky, vedie pre ostatné aktivity dehydratácie alebo spracovania samostatné skladové účtovníctvo.
2.
Článok 14 sa nahrádza takto:
„Článok 14
Zmluvy
1. Každá zmluva v zmysle článku 86 ods. 1 písm. a) a c) nariadenia (ES) č. 1234/2007 musí obsahovať najmä:
a)
cenu, ktorá sa má zaplatiť pestovateľovi zeleného krmiva, alebo ak to prichádza do úvahy, krmiva sušeného na slnku;
b)
plochu, z ktorej sa úroda dodáva spracovateľovi;
c)
dodacie a platobné podmienky;
d)
názvy a adresy zmluvných strán;
e)
dátum jej uzavretia;
f)
príslušný hospodársky rok;
g)
druh alebo druhy krmiva určeného na spracovanie a ich predpokladané množstvá;
h)
identifikáciu poľnohospodárskej parcely alebo parciel, na ktorých sa krmivo určené na spracovanie pestuje, s odkazom na jednotnú žiadosť o poskytnutie pomoci, v ktorej boli tieto parcely prihlásené, v súlade s článkom 14 ods. 1 nariadenia (ES) č. 796/2004 a v prípade, že bola zmluva uzavretá alebo vyhlásenie o dodávke vystavené pred podaním jednotnej žiadosti o poskytnutie pomoci, záväzok, že tieto parcely budú prihlásené v jednotnej žiadosti o poskytnutie pomoci.
2. Ak spracovateľský podnik plní zmluvu s osobitnou objednávkou na spracovanie krmiva, ako sa uvádza v článku 86 ods. 1 písm. a) nariadenia (ES) č. 1234/2007, uzavretú s nezávislým výrobcom alebo s jedným alebo viacerými jeho vlastnými členmi, v zmluve sa okrem iného uvádza:
a)
konečný výrobok, ktorý sa má dodať;
b)
náklady, ktoré má platiť výrobca.“
3.
Do kapitoly 5 sa vkladá tento článok 22a:
„Článok 22a
Inšpekčné systémy
1. Členské štáty zavedú inšpekčné systémy na účely overenia, či každý spracovateľský podnik dodržiava:
a)
podmienky stanovené v článkoch 1, 3, 86 až 89 nariadenia (ES) č. 1234/2007 a v článkoch 12 a 14 tohto nariadenia;
b)
množstvá, na ktoré sa vzťahujú žiadosti o poskytnutie pomoci, zodpovedajúce množstvám sušeného krmiva spĺňajúceho minimálnu kvalitu, ktoré opúšťa spracovateľské podniky.
2. Pri opúšťaní spracovateľského závodu sa sušené krmivo odváži a odoberú sa vzorky.
3. Pred prijatím ustanovení na uplatňovanie odseku 1 členské štáty oznámia takéto ustanovenia Komisii.“
4.
V článku 33 ods. 2 sa písmeno e) nahrádza takto:
„e)
každý rok najneskôr do 31. mája bilanciu spotreby energie použitej na výrobu dehydrovaných krmív v súlade s prílohou I k tomuto nariadeniu, ako aj vývoj poľnohospodárskych plôch na pestovanie strukovín a ostatných druhov zelených krmovín určených na spracovanie, ako sa uvádza v článku 86 ods. 1 nariadenia (ES) č. 1234/2007, v súlade s prílohou II k tomuto nariadeniu za predchádzajúci hospodársky rok;“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. apríla 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 14. marca 2008